Þingræður haldnar á Alþingi Íslendinga



Herra forseti. Á dagskrá þessa fundar í dag er aðeins eitt mál, og það hefur æði oft verið svo, að fundir þingsins hafa verið það stuttir, að það hefur verið rétt, að þm. hafa getað setzt í sæti sín, ef þeir þá hafa setzt þar. Það mætti halda eftir þessu, að það væri kannske ekki mikið, sem lægi fyrir þinginu af málum. En ég vildi einmitt af þessu tilefni leyfa mér hér að benda á, að í nefndum þessarar hv. d. munu, eftir því sem mér telst til, vera óafgreidd sjö stjórnarfrumvörp og 24 þingmannafrumvörp, þannig að það sýnist svo sem það væru næg verkefni fyrir hv. d., ef nefndir d. skiluðu áliti um þessi mál, sem tvímælalaust hlýtur að vera til ætlazt að þær geri, þegar málunum er til þeirra vísað. Ég vil alveg sérstaklega í þessu sambandi gera aths. varðandi nokkur mál, sem ég hef flutt hér í d. ásamt ýmsum öðrum hv. þm. Það er fyrst og fremst frv. um fiskveiðasjóð Íslands, sem vísað var til nefndar, sjútvn., 9. nóv. s.l. Það er frv. um aðstoð við holræsagerð, sem vísað var til fjhn. 12. nóv. Það er frv. um breyt. á l. um iðnlánasjóð, sem vísað var til iðnn. 12. nóv. Það er frv. um jafnvægi í byggð landsins, sem vísað var til fjhn. 12. nóv., og frv. um gjald af inniendum tollvörutegundum, sem vísað var til fjhn. 15. nóv. Það virðist, þar sem nú eru komin lok janúarmánaðar, svo sem nægur umhugsunartími hefði átt að vera fyrir þessar hv. nefndir til þess að athuga þessi mál og skila um þau áliti, og hefði þá verið ólíkt meira verkefni hér fyrir hv. d. en raun ber vitni um nú. Það eru nú vinsamleg tilmæli mín til hæstv. forseta, sem ég treysti vel til þess að hafa áhuga á, að mál verði raunverulega afgreidd hér í deildinni, ekki sízt þar sem hann áður oft hefur bent á það við önnur tækifæri, að það væri mjög óviðeigandi, hversu nefndir lægju á málum og afgreiddu þau ekki, hvort sem þær ætla sér að mæla með þeim eða ekki, - það er auðvitað þeirra mál, - og ég vildi þess vegna beina til hans þeim eindregnu tilmælum, að hann hvetti nefndir d. til þess að skila áliti um þessi sérstöku mál, sem ég hef hér nefnt, og raunar önnur þau mál, sem til nefndanna hefur verið vísað og hlýtur að vera ætlazt til að þær skili áliti um svo fljótt sem þær eiga kost á, eftir að þær hafa athugað þau svo sem eðlilegt er og efni standa til.

Forseti (EOl): Ég vil að gefnu tilefni beina þeim tilmælum til hv. nefnda deildarinnar, að þær sinni þeim störfum, sem þeim hafa verið falin, með því, að málum hefur verið vísað til þeirra. Það er ekki vansalaust, hve seint gengur að fá mál frá nefndum. Og ég vil eindregið mælast til þess, að hv. nefndir fari að vinna að því að skila álitum um þau mál, sem hjá þeim eru.



Herra forseti. Ég vil taka undir það með hæstv. forseta, að það er ekki vansalaust, að nefndir skuli ekki skila málum. En hér er við ramman reip að draga fyrir suma nm. Ég vil skýra frá því, að í iðnn., sem hefur sumt af þeim málum, sem hér var drepið á, var haldinn fundur nokkru fyrir jól eftir beinum tilmælum mínum og fleiri nm. Þegar á fundinn kom, kom fram till. um að leita álits hæstv. ríkisstj. um þau málefni, sem fyrir lágu. Síðan er töluverður tími liðinn, og hefur ekki verið haldinn í n. fundur, væntanlega vegna þess, að hæstv. ríkisstj. hefur ekki gefið sér tíma til þess að sinna því að gefa það álit, sem um var beðið, svo að það er ekki einhlítt að beina áskorun til nefndanna. Henni verður fyrst og fremst að beina til nefndarformanna - og til hæstv. ríkisstj. í þeim tilfellum, þar sem hennar umsagnar hefur verið óskað. Eins var það varðandi hv. allshn., sem hafði til meðferðar breytingu á bifreiðalögunum, sem hv. þm. V-Húnv. hafði flutt, að nm. voru sammála um, að ekki væri tímabært að afgreiða það mál, fyrr en sýnt væri, hvort ríkisstj. ætlaði að leggja fram frv. til l. um umferðarmál, sem vitað er að hefur legið marga mánuði í dómsmrn. Mér vitanlega hefur ekki fengizt upplýst til hlítar enn þá, hvað hæstv. ríkisstj. ætlar sér að gera í þessum efnum, en að sjálfsögðu er afgreiðsla frv. hv. þm. V-Húnv. undir því komin, hvað verður um þann mikla lagabálk, sem einnig grípur yfir það efni, sem hans frv. fjallar um.



Herra forseti. Þann 7. des. s.l. var afgreitt til 3. umr. frv. til l. um embættisbústaði héraðsdýralækna. Þetta mál á eftir eina umr. hér í þessari hv. d. og hafði áður farið í gegnum hv. Ed. og ekki hlotið nein sérstök andmæli í umræðum. Ég vildi mega vænta þess, að hæstv. forseti tæki þetta mál fljótlega á dagskrá, svo að afgreiðslu þess geti lokið innan tíðar.



Herra forseti. Það var einungis út af því, að hv. 1. þm. Reykv. kvartaði undan því, að iðnn. hefði ekki afgreitt eitt mál, sem hjá henni liggur. Það er að vísu alveg rétt, eins og hér hefur komið fram, að það er illt, að nefndin skuli ekki geta lokið afgreiðslu mála. En það eru ýmsar ástæður sem liggja til þess. Málin eru í athugun á ýmsu stigi, og þeirri athugun er sjálfsagt víða ekki lokið. Þannig er um þetta mál, sem hv. 1. þm. Reykv. minntist á og er í iðnn., um iðnlánasjóð, og raunar hv. 2. þm. Eyf. minntist á líka, að það hefur verið rætt um, hvernig sú afgreiðsla gæti orðið, við hæstv. ríkisstj., og þeim viðræðum er enn ekki lokið. Ég vænti þess, að n. muni afgreiða málið, strax og þær upplýsingar eru fengnar, sem nefndina skortir enn. Og þannig hygg ég að sé um flest þau mál, sem hér hefur verið kvartað undan að ekki hefðu enn þá hlotið afgreiðslu hjá nefndum. Það er ekki í fyrsta sinn nú, að mál hafa ekki gengið hindrunarlaust í gegnum nefndir. Þau eru mörg þannig gerð, að þau þurfa athugunar við, og sum þeirra þurfa langrar athugunar við. Ég hef enga ástæðu til þess að ætla, að nefndirnar sitji á þeim aðeins til þess að tefja þau, heldur sé það eingöngu vegna þess, að upplýsingar skortir enn, til þess að afgreiðsla geti fengizt.